୧୯୪୬ ମସିହା ଅକ୍ଟୋବର ୧୯ ତାରିଖରେ ଇଂଲଣ୍ଡର "ନରୱିଚ"ରେ ଫିଲିପ ପୁଲମ୍ୟାନଙ୍କ ଜନ୍ମ । ତାଙ୍କ ମା'ଙ୍କ ନାମ "ଇଭଲିନ ପୁଲମ୍ୟାନ" ଏବଂ ବାପାଙ୍କ ନାମ "ଆଲଫ୍ରେଣ୍ଡ ପୁଲମ୍ୟାନ" । "ଆଲଫ୍ରେଣ୍ଡ" ଜଣେ ରୟାଲ ଏୟାରଫୋର୍ସ ପାଇଲଟ ଥିଲେ । ସମଗ୍ର ଦେଶରେ ତାଙ୍କ ବାପାଙ୍କର ବହୁ ଖାତିର ଥିଲା । ତେବେ ବାପାଙ୍କ ସହିତ ବେଶିଦିନ ବିତେଇବାର ସୁଯୋଗ ମିଳି ନଥିଲା ପୁଲମ୍ୟାନଙ୍କୁ । ତାଙ୍କୁ ଯେତେବେଳେ ୭ବର୍ଷ ହୋଇଥିଲା ତାଙ୍କ ବାପାଙ୍କର ଦେହାନ୍ତ ଘଟିଲା । କେନିଆରେ ଥିବା ଏକ ପ୍ଲେନକ୍ରାସ୍ ହିଁ ଥିଲା ତାଙ୍କ ଦେହାନ୍ତର କାରଣ । ମୃତ୍ୟୁ ପରେ ତାଙ୍କ ବାପାଙ୍କୁ ଜଣେ ଦୁଃସାହସୀ ବୈମାନିକ ଭାବେ ପୁରସ୍କୃତ କରାଯାଇଥିଲା । ବଡ ହେବା ପରେ ମା'ଙ୍କ ଠାରୁ ବାପାଙ୍କ ସାହସିକତାର କାହାଣୀ ଶୁଣି ବଡହୋଇଥିଲେ ପୁଲମ୍ୟାନ । ବାପା କିପରି ଦୁର୍ଗମ ତଥା ଶତ୍ରୁ ଅଧ୍ୟୁଷିତ ଅଞ୍ଚଳକୁ ସାହସର ସହିତ ବିମାନ ନେଇ ଯାଇପାରୁଥିଲେ ତାହାକୁ ଜାଣି ତାଙ୍କ ଛାତି ଗର୍ବରେ ଫୁଲିଉଠୁଥିଲା । 

ବାପାଙ୍କ ଦେହାନ୍ତ ପରେ ତାଙ୍କ ମା' ଆଉଥରେ ବିବାହ କରିଥିଲେ ଓ ତାଙ୍କ ୨ୟ ସ୍ୱାମୀଙ୍କ ସହ ଅଷ୍ଟ୍ରେଲିଆ ଚାଲିଯାଇଥିଲେ । ଛୋଟ ପିଲା ହୋଇଥିବା ହେତୁ ପୁଲମ୍ୟାନଙ୍କୁ ତାଙ୍କ ମା'ଙ୍କ ସହ ଯିବାକୁ ପଡ଼ିଥିଲା । ଅବଶ୍ୟ ଅଷ୍ଟ୍ରେଲିଆ ଯିବା ପୁଲମ୍ୟାନଙ୍କ ପାଇଁ ଏକ ଆଶୀର୍ବାଦ ସଦୃଶ ଥିଲା । କାରଣ ଅଷ୍ଟ୍ରେଲିଆର ନିଆରା ପରିବେଶ ହିଁ ତାଙ୍କ ଭିତରେ ଜଣେ ଲେଖକକୁ ତିଆରି କରିଥିଲା । ପିଲାବେଳେ ସେ ଖୁବ୍ କାହାଣୀ ଶୁଣିବାକୁ ଭଲ ପାଉଥିଲେ । ବିଶେଷ କରି ଦୁଃସାହସିକତାରେ ଭରପୁର କାହାଣୀ ତାଙ୍କୁ ଅସୀମ ଆନନ୍ଦ ପ୍ରଦାନ କରୁଥିଲା । ସେ ସୁପରମ୍ୟାନ , ବ୍ୟାଟମ୍ୟାନଙ୍କ କାହାଣୀ ସବୁକୁ ମନଯୋଗ ଦେଇ ପଢୁଥିଲେ । ମାତ୍ର କିଛି ବର୍ଷ ପରେ ସେ ପୁଣିଥରେ ବ୍ରିଟେନ ଫେରିଆସିଲେ ଓ ନିଜ ଜେଜେବାପାଙ୍କ ନିକଟରେ ତାଙ୍କ ନିଜସ୍ୱ ଜୀବନ ଆରମ୍ଭ କଲେ । 

ଜନ୍ ମିଲଟନଙ୍କ ପ୍ରସିଦ୍ଧ କାବ୍ୟ "ପାରାଡ଼ାଇଜ ଲଷ୍ଟ" ହେଉଛି ପୁଲମ୍ୟାନଙ୍କ ଏକ ଅତିପ୍ରିୟ ପୁସ୍ତକ । ଏହି ପୁସ୍ତକଦ୍ୱାରା ସେ ବହୁ ଭାବରେ ଅନୁପ୍ରାଣିତ ହୋଇଥିବା କଥା ସ୍ୱୀକାର କରିଛନ୍ତି । ବିଶେଷକରି , ଜୀବନ ଦର୍ଶନକୁ ବୁଝିବାରେ ତାଙ୍କୁ ଏହି ପୁସ୍ତକ ସହାୟକ ହୋଇଛି । ଆଜି ବିଶ୍ୱରେ ଜଣେ ଲୋକ ପ୍ରିୟ ଇଂରାଜୀଲେଖକ ଭାବେ ମାନ୍ୟତା ଅର୍ଜନ କରିଥିବା ପୁଲମ୍ୟାନ ବାସ୍ତବରେ ଜଣେ ଭଲ ଛାତ୍ର ନଥିଲେ । ତାଙ୍କର ଇଂରାଜୀ ସାହିତ୍ୟଆଦୌ ହେଉନଥିଲା । ସେ ଅନେକ ଥର ଏହି ବିଷୟରେ ପାସ ମଧ୍ୟ କରିପାରି ନଥିଲେ । ସେ ନିଜର ଏକ ସାକ୍ଷାତକାରରେ କହିଥିଲେ ଯେ , ସେ ଇଂରାଜୀକୁ ଠିକ ଭାବରେ ଉପଭୋଗ କରିପାରୁ ନଥିଲେ । ସେଥିପାଇଁ ତାଙ୍କୁ ସ୍ନାତକରେ ତୃତୀୟ ଶ୍ରେଣୀ ପାଇ ସନ୍ତୁଷ୍ଟ ହୋଇ ରହିବାକୁ ପଡୁଥିଲା । ସେତିକି ନୁହେଁ , ସେ ଯୋଉଦିନ ଥାର୍ଡ କ୍ଲାସ ପାଇ ପାସ କରିଯାଇଛନ୍ତି ବୋଲି ଶୁଣିଲେ ସେଦିନ ସେ ଖୁବ୍ ଖୁସି ହୋଇଯାଇଥିଲେ । ସେ ଯେ ଏହି ବିଷୟରେ ପାସ କରିବେ ସେଥିରେ ମଧ୍ୟ ତାଙ୍କର ବିଶ୍ୱାସ ନ ଥିଲା । ଖେଳକୁଦରେ ତାଙ୍କର ଖୁବ୍ ରୁଚି ଥିଲା । ଅବସର ସମୟରେ ସେ ତାଙ୍କ ପ୍ରିୟ ଲେଖକମାନଙ୍କ ଲେଖା ପଢୁଥିଲେ ।

୧୯୭୦ ମସିହାରେ ଫିଲିପ ପୁଲମ୍ୟାନ ଜୁଡିଥ୍ ସ୍ପେଲରଙ୍କୁ ବିବାହ କରିଥିଲେ ।

ଚାଲୁଥିବା ପୁସ୍ତକ
ଜୀବନ ବୃତ୍ତାନ୍ତ
ଗ୍ରନ୍ଥ ବିବରଣୀ
ଲେଖାଲେଖି